Byderhand Tuinverse is 'n interaktiewe leeservaring vir ieder en elk. Lees met jou selfoon of tablet gedigte en versies in die Botaniese Tuin oor die tuin.
Botaniese Tuin, Noordwes-Universiteit, Potchefstroom
(TT Cloete, Potchefstroom, 2015)
Vyftien digters het werk geskryf wat by die Botaniese Tuin pas. Ervaar hoe digters self hulle gedigte voorlees. Die werk word aangevul met kunswerke deur Strijdom van der Merwe waarin die gedigte visueel uitgebeeld word. 'n Verdere toevoeging tot die ervaring is musikale verwerkings en tipografiese animasie. Die digters sluit in T.T. Cloete, Johan Myburg, Tom Gouws, Heilna du Plooy, Carina van der Walt, Hans du Plessis, Bernard Odendaal en ander.
Vir jonger lesers is daar 'n tuin vol kinderversies deur Franci Greyling.
Skandeer die QR-kode by die bankies, sit rustig terug, en ervaar die tuin op 'n nuwe manier. Bring gerus oorfone saam vir 'n persoonliker ervaring.
Die grootste gedeelte van die Botaniese Tuin is toeganklik vir rolstoelgebruikers.
Oor die plek Botaniese Tuin
Die NWU Botaniese Tuin word deur die Skool vir Omgewingswetenskappe en Ontwikkeling van die Noordwes-Universiteit bestuur en is 'n lid van BGCI (Botanic Gardens Conservation International). Die Botaniese Tuin vervul talle belangrike funksies in die Skool vir Omgewingswetenskappe en Ontwikkeling en die plaaslike gemeenskappe. Belangrike aktiwiteite van die NWU Botaniese Tuin sluit in:
• Verskaffing van praktiese materiaal vir die opleiding van studente
• Bewaring van skaars en bedreigde plante
• Navorsing en navorsingsondersteuning
• Opvoeding van die plaaslike gemeenskappe oor relevante omgewingskwessies
Die Botaniese Tuin is langs die Potchefstroomkampus van die Noordwes-Universiteit geleë. Dit dek 'n oppervlakte van bykans drie hektaar. Die meeste van die plante in die Botaniese Tuin is inheems, met die uitsondering van 'n paar eksotiese plante wat van botaniese, medisinale of opvoedkundige belang is. 'n Gedeelte van die tuin rondom 'n mensgemaakte rotsrif word as 'n natuurlike veldtuin bestuur, terwyl die res van die tuin meer intensief bestuur word. 'n Verskeidenheid soogdiere, voëls, amfibie en visse het die afgelope jare die tuin hulle tuiste gemaak, en verskaf 'n hele nuwe dimensie aan die Botaniese Tuin.
Potchefstroom is in 'n laagliggende gebied aan die Mooirivier in die Hoëveldstreek van Suid-Afrika geleë. Die streek word gekenmerk deur koue, droë winters met ryp wat dikwels voorkom, en warm somers met gereelde donderstorms. Die gemiddelde reënval is 767 millimeter per jaar. As gevolg van koue lug wat in hierdie laagliggende gebied afsak, is temperature so laag as minus 10 °C in die winter in die Botaniese Tuin gemeet. Hierdie uiterste klimaat het 'n groot invloed op die verskeidenheid plantspesies wat met sukses in die tuin gekweek kan word.
As kunstenaar was ek nog altyd geïnteresseerd in die verwantskap tussen mens en die natuur. Ons is onherroeplik deel van die siklusse van die natuur en lewe en in my skeppingsproses is ek voortdurend op soek na die noue kontak. Om te werk in die natuur maak jou bewus van die subtiele verhoudings van verandering en 'n oomblik se waarneming kan 'n permanente indruk laat sonder om eienaarskap daarvan te neem. Potchefstroom en veral die Botaniese Tuin het al vir die afgelope paar jare 'n waardevolle bron van inspirasie vir my werk geword. Om vanjaar betrokke te kan wees by digterlike interpretasie en visuele uitbeelding is 'n wonderlike uitdaging.
Gebore 31 Mei 1924 op Vredefort. Oorlede 29 Julie 2015. Matrikuleer 1941 aan Monument Hoëskool Krugersdorp en gaan daarna na die Universiteit van Pretoria. Studeer en doseer aan verskillende plaaslike en buitelandse universiteite. Is behalwe akademikus ook skrywer, met name digter. Was getroud met Anna van Zyl, wat oorlede is Mei 2007. Het vyf kinders. Stel belang in natuur, kultuur­ en kunsgeskiedenis en kosmologie. Studeer aan die PUK tot met Meestersgraad. As dosent aan die PUK aangestel in 1944 tot met vroeë aftrede in 1982 weens gestremdheid. Neem tot sy afsterwe op 29 Julie 2015 deel aan PUK-bedrywighede. Jongste digbundel "Karnaval en Lent" (2014). Digbundel in pers en prosaboek.
Wikus Pienaar is sedert 2010 'n rekenaarlinguis by die Sentrum vir Tekstegnologie (CTexT®) op die Potchefstroomkampus van die NWU. Hy het in 2006 in Potchefstroom begin studeer en in hierdie tyd het Potchefstroom so diep by hom ingewortel geraak, dat hy hom permanent hier gevestig het
Chris van Niekerk is die kurator van die Botaniese Tuin van die Noordwes-Universiteit.
Marcell Smit is 'n grafiese ontwerper by Graphikos aan die Noordwes-Universiteit Potchefstroomkampus.
Lindie Nel is 'n Grafiese ontwerper wat vanaf 2011 tot en met 2014 Grafiese Ontwerp aan die NWU te Potchefstroom gestudeer het. Vir die vier jaar was Potchefstroom vir haar "huis" en het sy 'n noue band met die omgewing gevorm. Sy is tans 'n ontwerper by Hellocomputer in Johannesburg.